İkinci bir vacib məsələni qeyd etmək istəyirəm. Biz 31 martı azərbaycanlıların soyqırımı günü kimi qeyd elədik. Bu gün də yaxşı bir addım Sizin tərəfinizdən atıldı, Kəlbəcərin işğalı zamanı həlak olanların ruhunu xatırladıq və onlara hörmətimizi ifadə elədik. Amma çox maraqlıdır, bu gün bu zalda iclas keçirməyimizin, Bakının paytaxt olaraq mövcud-luğunun əsas səbəbkarı, paytaxtın alınmasında hər bir azərbaycanlıdan bəlkə də daha böyük rolu olan Nuru Paşanın xatirəsinin əbədiləşdirilməsi məsələsinə diqqət yetirmirik. Tariximizdə bu şəxs qədər Azərbaycan üçün fədakarlıq edən çox az sayda insan tapmaq olar. Onun xatirəsini əbədiləşdirmək nə çətin şeydir ki? Bunu biz Türkiyənin xatirinə eləmirik, bunu Azərbaycan üçün edirik. Qədir bilmək baxımından bunu eləməyimiz vacibdir. Yüzlərlə fontan, park salınır. Bunların birində Nuru Paşanın xatirəsini əbədiləşdirmək nə böyük şeydir? Bu gün tarixi bilənlər bilir ki, onun qədər Azərbaycan üçün fədakarlıq edən çox az sayda insan var. Ona görə də hesab edirəm ki, bu məsələyə dövlət səviyyəsində xüsusi diqqət yetirilməli və 15 sentyabra qədər bu məsələ öz həllini tapmalıdır. Diqqətinizə görə sağ olun.